CELEX: 32015R2386
Language: ro
Date: 2015-12-17 00:00:00
Title: Regulamentul (UE) 2015/2386 al Comisiei din 17 decembrie 2015 de supunere la înregistrare a importurilor de bare din oțel cu rezistență ridicată la oboseală pentru beton armat originare din Republica Populară Chineză

18.12.2015   
            
            
               RO
            
            
               Jurnalul Oficial al Uniunii Europene
            
            
               L 332/111
            
         REGULAMENTUL (UE) 2015/2386 AL COMISIEI
   din 17 decembrie 2015
   de supunere la înregistrare a importurilor de bare din oțel cu rezistență ridicată la oboseală pentru beton armat originare din Republica Populară Chineză
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolul 14 alineatul (5),
   după informarea statelor membre,
   întrucât:
   
               (1)
            
            
               La 30 aprilie 2015, Comisia Europeană (denumită în continuare „Comisia”) a anunțat, printr-un aviz publicat în Jurnalul Oficial al Uniunii Europene
                   (2) (denumit în continuare „avizul de deschidere”), deschiderea unei proceduri antidumping (denumită în continuare „procedura antidumping”) privind importurile în Uniune de bare din oțel cu rezistență ridicată la oboseală pentru beton armat (denumite în continuare „bare de armătură HFP”) din Republica Populară Chineză (denumită în continuare „RPC” sau „țara în cauză”), în urma unei plângeri depuse la 17 martie 2015 de Asociația Europeană a Oțelului (denumită în continuare „Eurofer” sau „reclamantul”) în numele unor producători care reprezintă peste 25 % din producția totală a Uniunii de bare de armătură HFP.
            
         1.   PRODUSUL ÎN CAUZĂ ȘI PRODUSUL SIMILAR
   
   
               (2)
            
            
               Produsul supus înregistrării (denumit în continuare „produsul în cauză”) este reprezentat de bare din fier sau oțel cu rezistență ridicată la oboseală pentru beton armat și tije din fier, din oțel nealiat sau din oțel aliat (cu excepția oțelului inoxidabil, a oțelului rapid și a oțelului silico-manganos), simplu laminate la cald, inclusiv cele torsionate după laminare; aceste bare și tije au crestături, nervuri, adâncituri sau alte deformări, adâncite sau în relief, produse în cursul laminării, sau au fost torsionate după laminare; principala caracteristică a produselor cu rezistență ridicată la oboseală este capacitatea de a suporta o presiune repetată fără a se rupe și, în special, capacitatea de a rezista la peste 4,5 milioane de cicluri de oboseală utilizând un raport de solicitare (min/max) de 0,2 și un interval de solicitare care depășește 150 MPa. Produsul în cauză, provenit din RPC, este încadrat în prezent la codurile NC ex 7214 20 00, ex 7228 30 20, ex 7228 30 41, ex 7228 30 49, ex 7228 30 61, ex 7228 30 69, ex 7228 30 70 și ex 7228 30 89. Aceste coduri NC sunt menționate doar cu titlu informativ și nu au caracter obligatoriu în ceea ce privește clasificarea produsului.
            
         2.   CERERE
   
   
               (3)
            
            
               Cererea de înregistrare în temeiul articolului 14 alineatul (5) din regulamentul de bază a fost depusă de reclamant la 19 noiembrie 2015. Reclamantul a solicitat ca importurile produsului în cauză să fie supuse înregistrării, astfel încât ulterior să poată fi aplicate măsuri împotriva respectivelor importuri, începând cu data înregistrării lor.
            
         3.   MOTIVE PENTRU ÎNREGISTRARE
   
   
               (4)
            
            
               În conformitate cu articolul 14 alineatul (5) din regulamentul de bază, Comisia poate să transmită instrucțiuni autorităților vamale în vederea adoptării măsurilor adecvate pentru a înregistra importurile, astfel încât ulterior să poată fi aplicate măsuri împotriva respectivelor importuri. Importurile pot fi supuse înregistrării în urma unei cereri din partea industriei din Uniune care conține dovezi suficiente pentru a justifica o astfel de acțiune.
            
         
               (5)
            
            
               Reclamantul susține că înregistrarea este justificată deoarece produsul în cauză continuă să facă obiectul unui dumping și că importatorii au fost sau ar fi trebuit să fie conștienți de practicile de dumping care au continuat pe parcursul unei perioade extinse de timp și au generat un prejudiciu pentru industria din Uniune. Reclamantul afirmă, de asemenea, că importurile din China cauzează un prejudiciu industriei Uniunii și că s-a constatat o creștere substanțială a nivelului acestor importuri, chiar și după perioada de anchetă, ceea ce ar putea submina în mod grav efectul corectiv al taxei antidumping, în cazul în care o astfel de taxă urmează să fie aplicată.
            
         
               (6)
            
            
               Comisia consideră că importatorii au fost conștienți sau ar fi trebuit să fie conștienți de practicile de dumping ale exportatorilor. Plângerea a fost însoțită de suficiente dovezi prima facie în acest sens, iar acest lucru a fost precizat în avizul de deschidere pentru prezenta procedură (3). Versiunea neconfidențială a plângerii a estimat marjele de dumping la 20-30 % pentru importurile din China. Dată fiind anvergura pe care ar putea să o aibă dumpingul, este rezonabil să se presupună că importatorii au fost conștienți sau ar fi trebuit să fie conștienți de această situație.
            
         
               (7)
            
            
               Reclamantul a furnizat în plângere dovezi privind valoarea normală, pe baza informațiilor tarifare ale producătorilor din Qatar și din Emiratele Arabe Unite. Dovezile referitoare la dumping se bazează pe comparația dintre valoarea normală astfel stabilită și prețul de export (la nivel franco fabrică) al produsului în cauză în momentul vânzării acestuia pentru export către Uniune. Prețul de export din China a fost stabilit pe baza cotațiilor de preț pentru vânzările la export ale Chinei către Uniune.
            
         
               (8)
            
            
               De asemenea, reclamantul a furnizat atât în plângere, cât și în cererea de înregistrare dovezi suficiente sub formă de anchete recente ale altor autorități(de exemplu, din Canada, Egipt și Malaysia), în care sunt descrise practicile de dumping ale exportatorilor chinezi, și care, prima facie, nu ar fi putut și nu ar fi trebuit să fie ignorate de către importatori.
            
         
               (9)
            
            
               De la deschiderea procedurii în aprilie 2015, Comisia a constatat o creștere suplimentară de aproximativ 38 %, atunci când s-au comparat volumele la import din perioada aprilie 2014 – martie 2015 (și anume perioada de anchetă) cu cele din perioada aprilie – septembrie 2015 (și anume perioada de după deschidere). Acest fapt demonstrează că a existat o creștere substanțială a importurilor din China ale produsului în cauză după inițierea prezentei anchete.
            
         
               (10)
            
            
               De asemenea, reclamantul a inclus în plângere și în cererea de înregistrare dovezi prima facie cu privire la tendința de scădere a prețurilor de vânzare ale importurilor. Conform statisticilor Eurostat, disponibile publicului, valorile unitare ale importurilor din RPC au scăzut de la 431 EUR per tonă în perioada de anchetă la 401 EUR per tonă în perioada de după anchetă. Aceasta este încă o dovadă a faptului că importatorii de materiale din China au fost sau ar fi trebuit să fie la curent cu dumpingul.
            
         
               (11)
            
            
               În plus, în plângere există suficiente dovezi prima facie că este cauzat un prejudiciu. În documentele furnizate în cadrul acestei anchete, inclusiv în cererea de înregistrare, există dovezi că s-ar aduce prejudicii suplimentare dacă aceste importuri ar continua să crească. Având în vedere momentul efectuării lor, creșterea volumului de importuri care fac obiectul dumpingului, precum și comportamentul în materie de prețuri al producătorilor-exportatori din China, aceste importuri ar fi de natură să submineze în mod grav efectul corectiv al oricăror taxe definitive, cu excepția cazului în care astfel de taxe s-ar aplica retroactiv. În plus, având în vedere deschiderea actualei proceduri și ținând seama de evoluțiile importurilor din China în ceea ce privește prețurile și volumele, este rezonabil să se presupună că nivelurile importurilor produsului în cauză ar putea crește în continuare înainte de adoptarea unor măsuri provizorii, dacă este cazul, și că importatorii își pot mări rapid stocurile.
            
         4.   PROCEDURĂ
   
   
               (12)
            
            
               Având în vedere cele de mai sus, Comisia a concluzionat că reclamantul a furnizat elemente de probă prima facie suficiente pentru ca supunerea la înregistrare a importurilor produsului în cauză să fie justificată, în conformitate cu articolul 14 alineatul (5) din regulamentul de bază.
            
         
               (13)
            
            
               Toate părțile interesate sunt invitate să își prezinte în scris punctele de vedere și să aducă elemente justificative pentru susținerea lor. În plus, Comisia poate audia părțile interesate, cu condiția ca acestea să prezinte o cerere scrisă din care să reiasă că există motive speciale pentru care ar trebui să fie audiate.
            
         5.   ÎNREGISTRARE
   
   
               (14)
            
            
               În conformitate cu articolul 14 alineatul (5) din regulamentul de bază, importurile produsului în cauză ar trebui să facă obiectul unei înregistrări pentru a se garanta că, în cazul în care ancheta ar avea ca rezultat constatări care ar conduce la instituirea unor taxe antidumping și în cazul în care sunt îndeplinite condițiile necesare, taxele respective pot fi percepute retroactiv pentru importurile înregistrate, în conformitate cu articolul 10 alineatul (4) din regulamentul de bază.
            
         
               (15)
            
            
               Reclamantul estimează în plângere existența unei marje de dumping medii de 20-30 % și a unei marje de subcotare medii de 15 %-30 % pentru produsul în cauză. Valoarea estimativă a taxelor care ar putea fi achitate în viitor este stabilită la nivelul subcotării estimate pe baza plângerii, și anume la 15 %-30 % ad valorem din valoarea CIF la importul produsului în cauză.
            
         6.   PRELUCRAREA DATELOR CU CARACTER PERSONAL
   
   
               (16)
            
            
               Toate datele cu caracter personal colectate în contextul acestei înregistrări vor fi prelucrate în conformitate cu dispozițiile Regulamentului (CE) nr. 45/2001 al Parlamentului European și al Consiliului (4),
            
         ADOPTĂ PREZENTUL REGULAMENT:
   Articolul 1
   (1)   În conformitate cu articolul 14 alineatul (5) din Regulamentul (CE) nr. 1225/2009, autoritățile vamale sunt invitate să ia măsurile corespunzătoare pentru a înregistra importurile în Uniune de bare din fier sau oțel cu rezistență ridicată la oboseală pentru beton armat și de tije din fier, din oțel nealiat sau din oțel aliat (cu excepția oțelului inoxidabil, a oțelului rapid și a oțelului silico-manganos), simplu laminate la cald, inclusiv cele torsionate după laminare; aceste bare și tije au crestături, nervuri, adâncituri sau alte deformări, adâncite sau în relief, produse în cursul laminării, sau au fost torsionate după laminare; principala caracteristică a produselor cu rezistență ridicată la oboseală este capacitatea de a suporta o presiune repetată fără a se rupe și, în special, capacitatea de a rezista la peste 4,5 milioane de cicluri de oboseală utilizând un raport de solicitare (min/max) de 0,2 și un interval de solicitare care depășește 150 MPa. Produsul în cauză, provenit din Republica Populară Chineză, este încadrat în prezent la codurile NC ex 7214 20 00, ex 7228 30 20, ex 7228 30 41, ex 7228 30 49, ex 7228 30 61, ex 7228 30 69, ex 7228 30 70 și 7228 30 89 (codurile TARIC 7214200010, 7228302010, 7228304110, 7228304910, 7228306110, 7228306910, 7228307010, 7228308910).
   Înregistrarea expiră după nouă luni de la data intrării în vigoare a prezentului regulament.
   (2)   Toate părțile interesate sunt invitate să își prezinte în scris punctele de vedere, să furnizeze dovezi pentru susținerea lor sau să solicite să fie audiate în termen de 20 de zile de la data publicării prezentului regulament.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 17 decembrie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 343, 22.12.2009, p. 51.
   
      (2)  JO C 143, 30.4.2015, p. 12.
   
      (3)  JO C 143, 30.4.2015, p. 12 (secțiunea 3 din avizul de deschidere).
   
      (4)  Regulamentului (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).